**A 2021-2022-es tanév projekt eseményei**

 Az utolsó project találkozó Frechenben, Németországban zajlott le. Vendéglátónk a Nell-Breuning Szakközépiskola volt, a szervezők és koordinátorok pedig Gerrit Kolbe és Marc Hempel középiskolai tanárok voltak. Az iskola igazgatója is nagyon szívélyesen fogadott bennünket.

 Kora délután a diákok felmentek a kölni Szt. Péter katedrális tornyába, ami nem kis teljesítmény volt, mivel a kölni katedrális a világ 3. legmagasabb katedrálisa és a toronyba több, mint 500 lépcső visz fel. A torony tetejéről élveztük a csodálatos kilátást a városra és a Rajna folyóra. Megtekintettük a katedrális belsejét is, ahol gyönyörködhettünk a csodálatos, gótikus belső építészetben, szobrokban és freskókban. Ezután részt vettünk egy városnézésen, ahol az idegenvezető megmutatta Köln leghíresebb nevezetességeit.

 Másnap a diákok a projekt feladatokon dolgoztak. A tanulókat 5 nemzetközi csoportba osztottuk. A feladatuk az volt, hogy állítsanak össze egy könyvet diákok részére az Európai Unióról. Minden csoport kapott egy témakört, amit ki kellett dolgozniuk: az unió értékei, eszméi, gazdasága, oktatás az unióban, és a mindennapi élet az unióban. A diákok írtak az Erasmus + projektben átélt tapasztalataikról, élményeikről és arról, hogyan látják Európa jövőjét.

 Projektünk egyik fontos része volt, hogy a tanulók részt vehettek egy brüsszeli tanulmányúton, ahol meglátogattuk az Európai Parlamentet. A diákok megnézték hol dolgoznak az Európai Unió képviselői, ill. azok a tolmácsok, fordítók, akik a háttérmunkát végzik.A parlamenti látogatásunk után megnéztük a Parlamentáriumot, amely egy interaktív múzeum az Európai Unióról, annak létrejöttéről. A diákok a multimédiás guide segítségével , interaktív módon megismerték az Unió létrejöttének történelmi okait, hogyan tudnak ma a tagállamok közösen együttműködni az unióval.

 Szerdán a diákok ismét az iskolában dolgoztak a projekt feladatokon, de most már azokat az ismereteket is fel tudták használni a könyv elkészítéséhez, amit a brüsszeli tanulmányúton szereztek, hogy egy minél érdekesebb , interaktív könyvet készítsenek.

 Csütörtök Bonnba kirándultunk, ami az NSZK fővárosa volt 1990-ig és Beethoven is itt született. A tanulókkal tettünk egy sétát a Rajna partján és megnéztük a Haus der Geschichte-t, a kortárs történelem egyik múzeumát, amely Németország történelmét mutatta be a világháborútól a napjainkig. A tanulók nemcsak új ismereteket szereztek, de angol nyelvtudásukat is használták, mivel az idegenvezetés angol nyelven folyt.

 Az utolsó nap a csoportok bemutatták a munkájukat, a könyvet, amit diákok készítettek diákoknak az Európai Unióról, és megkapták az oklevelet.

 A hét nagyon gyorsan eltelt. A diákok szorgalmasan dolgoztak és rengeteg új élménnyel és barátsággal gazdagodtak.